**MINISTERUL SĂNĂTĂȚII**

**Direcția Farmaceutică și Dispozitive Medicale**

**APROB,**

**Ministrul Sănătății,**

**Prof. Univ. Dr. ALEXANDRU RAFILA**

**REFERAT DE APROBARE**

La data de 9 aprilie 2019, în Monitorul Oficial nr. 270 și 270 bis, a fost publicat Ordinul Ministrului Sănătății nr. 444 pentru aprobarea Normelor privind înfiinţarea, organizarea şi funcţionarea unităţilor farmaceutice, conform dispozițiilor prevăzute de art. 8 alin. (2) din Legea farmaciei nr. 266/2008, republicată, cu modificările și completările ulterioare.

Având în vedere că *Ordinul ministrului sănătății nr. 869/2015* pentru aprobarea metodologiilor privind organizarea şi desfăşurarea concursurilor de ocupare a posturilor de medic, medic dentist, farmacist, biolog, biochimist şi chimist din unităţile sanitare publice, precum şi a funcţiilor de şef de secţie, şef de laborator şi şef de compartiment din unităţile sanitare fără paturi, respectiv a funcţiei de farmacist-şef în unităţile sanitare publice cu paturi, ***a fost abrogat*** de *Ordinul ministrului sănătății nr. 166/2023* pentru aprobarea metodologiilor privind organizarea şi desfăşurarea concursurilor de ocupare a posturilor vacante şi temporar vacante de medic, medic stomatolog, farmacist, biolog, biochimist şi chimist din unităţile sanitare publice sau din direcţiile de sănătate publică, precum şi a funcţiilor de şef de secţie, şef de laborator şi şef de compartiment din unităţile sanitare fără paturi sau din direcţiile de sănătate publică, respectiv a funcţiei de farmacist-şef în unităţile sanitare publice cu paturi, se impune modificarea prevederilor din cuprinsul Anexei la Ordinul ministrului sănătății nr. 444/2019 care cuprind dispoziții cu trimitere la Ordinul 869/2015, respectiv lit. h) a alineatului (6) al articolului 7 și alineatul (3) al articolului (49), cu menționarea noului act normativ în vigoare;

Având în vedere că obiectivul final prevăzut în ,,STRATEGIA NAȚIONALĂ DE SĂNĂTATE 2023-2030” este de a asigura pacientului serviciile necesare în mod rapid, accesibil și de calitate, cicuitele clinice fiind adaptate în viitor la nevoia pacientului de diagnostic și tratament pentru creșterea eficacității și scăderea timpilor de așteptare iar dezvoltarea și reformarea spitalelor se va realiza prin investiții noi în infrastructură cu impact teritorial major, investiții care vor fi complementare construirii celor 3 spitale regionale din Cluj-Napoca, Iași și Craiova, este necesară și adaptarea legislației aplicabile unităților farmaceutice cu circuit închis prin reglementarea amplasării acestora, ținând cont de ,,strategia națională de sănătate” care reprezintă angajamentul Ministerului Sănătății, ca autoritate centrală de elaborare și coordonare a politicilor de sănătate la nivel național, față de cetățenii României, în vederea îmbunătățirii speranței de viață sănătoasă și a calității vieții acestora.

Astfel fiind, ca urmare a celor expuse mai sus și în temeiul prevederilor art. 7 alin. (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare, a fost întocmit prezentul proiect de Ordin privind modificarea și completarea anexei la Ordinul ministrului sănătății nr. 444/2019 pentru aprobarea Normelor privind înfiinţarea, organizarea şi funcţionarea unităţilor farmaceutice, pe care, dacă sunteţi de acord, vă rugăm să-l aprobaţi în vederea publicării pe site-ul Ministerului Sănătății, la rubrica Transparență decizională.

**DIRECTOR**

**Farm. Monica NEGOVAN**